Fik du ikke set med, da vi tirsdag aften sendte Frihedsfest fra AKKC? Fortvivl ej - du kan se hele showet herover. Frihedsfest er en fejring og markering af, at det tirsdag var præcis 76 år siden Danmark og danskerne genvandt friheden efter godt fem år under tysk besættelse. Fem år hvor mørklægning, spærretid, rationering og meget andet indskrænkede vores frihed gevaldigt - og hvor tapre danskere mistede livet i kampen for at vinde friheden tilbage. Til Frihedsfest taler en af dem, der satte livet på spil for vores frihed, en af dem, der har været med ude i verden, hvor danske soldater kæmper for andres frihed og så spiller Lars Lilholt, Shaka Loveless, Mattias Kolstrup og Pernille Rosendahl numre, der både vækker eftertanke og glæde. Udsat festlighed uden stort publikum Det er sjældent man markerer et 76 års jubilæum og selvom det altid er værd at fejre friheden, var det heller ikke meningen at den store fejring skulle finde sted i år. Nej, tanken var at holde en folkefest i maj 2020 i anledening af at det var 75 år siden Danmark atter blev frit. Og det er jo næsten omsonst at skrive, at de planer løb ud i sandet da corona-pandemien skyllede ind over Danmark og resten af verden og tog (en del af) vores frihed fra os. Håbet var derfor, at folkefesten kunne afholdes i år, men ak: Coronaen er stadig en uvelkommen gæst i vores liv og gør det umuligt at gennemføre en stor fejring med hundreder af publikummer. Men i år skulle situationen ikke få os helt ned med nakken! Friheden skal fejres og derfor håber vi, at vi kan samles om TV-skærmene i stedet for rent fysisk og sende en fælles tanke til alle dem, der var med til at sikre os, vores frihed dengang for 76 år siden.

Opsummering:
Den musikalske fejring af den frihed vi genvandt for 76 år siden kan du se lige her.